Morten Bødskov (S), 2002-03-21:
Har man et arbejde, har man også de bedste chancer for at blive integreret i det danske samfund, og det er Socialdemokratiets grundlæggende opfattelse, at en vellykket integration står og falder med flygtninge og indvandreres muligheder for at få et arbejde eller at påbegynde en uddannelse.
De senere år er der gjort meget for at styrke
integrationen af flygtninge og indvandrere
1990'ernes dramatiske fald i ledigheden har betydet, at mange flygtninge og indvandrere er kommet i arbejde, og samtidig er der masser af kommuner rundtomkring i landet, som gør en brav indsats for at få endnu flere i både arbejde og i uddannelse.
Men meget skal stadig gøres: Arbejdsløsheden er for høj, masser af flygtninge og indvandrere skal have en uddannelse, tusindvis af unge søger en praktikplads, og desværre må vi konstatere, at vi stadig er langt fra Socialdemokratiets mål, nemlig at alle flygtninge og indvandrere indgår i vort samfund på fuldstændig lige fod med alle andre.
Socialdemokratiet er derfor i udgangspunktet positivt indstillet over for ethvert initiativ, der kan bringe flere flygtninge og indvandrere i arbejde eller uddannelse. Vi støtter derfor intentionerne i lovforslaget, for det trækker bestemt i den rigtige retning.
Det er positivt, at regeringen nu også fokuserer på initiativer, der kan forbedre integrationen af flygtninge/indvandrere, og særlig positivt er det, at regeringen fremsætter et forslag, der ligger fuldstændig i forlængelse af Socialdemokratiets målsætning.
Lovforslaget indfører nye, individuelle kontrakter i stedet for de nuværende handlingsplaner, og Socialdemokratiet støtter dette.
Vi opererer selv i vores eget og meget omfattende integrationsudspil med det, vi kalder for forpligtende kontrakter, hvor de nuværende handlingsplaner yderligere målrettes mod den enkelte og samtidig gøres meget mere erhvervsrettede, end tilfældet er i dag.
I Socialdemokratiet mener vi, at en forpligtende kontrakt skal tage afsæt i den enkeltes kvalifikationer og skal sammensættes af sprogundervisning, samfundsforståelse og beskæftigelse, og da målet er at få den enkelte flygtning eller indvandrer i arbejde, skal der også indgå mindst 30 timers aktivering om ugen.
Det er Socialdemokratiets mål.
Samtidig er Socialdemokratiet også klar til at se på, om de 3-årige kommunale integrationsprogrammer skal gøres mere smidige.
Hvis det er sådan, at man f.eks. ved afkortning eller forlængelse kan øge den enkelte flygtnings muligheder for at få et arbejde, er vi klar til at se på det.
Som i alle andre sammenhænge er Socialdemokratiets grundholdning også her, at står systemer og administrative normer i vejen for ønsket om, at folk skal have et arbejde, er vi klar til at ændre dem. Vi kan derfor støtte intentionerne i forslaget, men er dog kede af, at på ét punkt er forslaget uambitiøst.
Vi mener, at alle, og det vil også sige familiesammenførte, skal have en sådan kontrakt. I lovforslagets bemærkninger er dette formuleret som et forslag til kommunalbestyrelsen, men Socialdemokratiet finder denne formulering for vag og tvivler på effekten af den. Vi vil derfor foreslå, at både kommunens tildelte flygtninge og familiesammenførte, som bosætter sig i kommunen, for fremtiden skal indgå en forpligtende kontrakt og også skal indgå i de kommunale integrationsprogrammer. I dag er det som allerede nævnt sådan, at flygtninge skal have udarbejdet en individuel handlingsplan, når de påbegynder deres integrationsprogram.
Desværre viser erfaringerne, at der er voldsom stor forskel på kvaliteten af planerne og ikke mindst deres faktiske indhold, og Socialdemokratiet er derfor spændt på at høre, hvad ministeren vil gøre, ikke mindst hvordan han vil sikre, at de nye kontrakter ikke kommer til at lide af samme forskellighed og svingende kvalitet, som handlingsplanerne nogle steder gør i dag.
I lovforslagets § 19, stk. 4, er der givet ministeren hjemmel til at fastsætte nærmere regler om den individuelle kontrakts indgåelse, indhold og udformning.
Men der står også, at ministeren kan fastsætte reglerne, hvis ministeren altså finder det nødvendigt.
Nu handler det i særlig grad om integration, og derfor vil Socialdemokratiet meget gerne stille ministeren to spørgsmål. For det første: Har ministeren tænkt sig at fastsætte regler for kontraktens udformning og indhold?
Og for det andet i naturlig forlængelse heraf: Hvad skal indholdet være, så det sikres, at de nye kontrakter ikke kommer til at lide af de samme skavanker som dem, der nu skal ændres?
Afslutningsvis skal jeg sige, at i Socialdemokratiet mener vi som sagt, at det at have et arbejde er den bedste vej til at blive integreret i samfundet, og målsætningen om en forpligtende kontrakt har vi selv.
Vi synes, den er ganske godt i overensstemmelse med det, regeringen foreslår, og da regeringens forslag ligger i forlængelse af en fin socialdemokratisk ide, kan Socialdemokratiet støtte forslaget.